ઊર્મિ શિખાઉ ફોટોગ્રાફર હોવા છતાં અતિઅલભ્ય એવા પક્ષીનો ફોટો પાડવાનો રેકોર્ડ તેના નામે બોલે છે. કચ્છમાં ક્વચિત જ જોવા મળતાં હરિતનીલ માખીમાર નામનું પક્ષી ૧૯૯૯ બાદ ૧૭ વર્ષે ઊર્મિની નજરે પડ્યું હતું અને કેમેરામાં કેદ પણ થયું હતું. અત્યાર સુધી ત્રણ જ વખત પક્ષીનિરીક્ષકોએ આ પક્ષીને જોયાની નોંધ છે, પરંતુ તેનો ફોટો કોઈએ પાડ્યો ન હતો. ઊર્મિએ ચોમાસામાં ઇન્ડિયન પીતા નામના પક્ષીનો અવાજ સાંભળીને તે ઓળખીને તેને ગોતવા કલાકોની જહેમત ઉઠાવીને તેનો ફોટો પાડ્યો હતો, તો રાત્રી દરમિયાન હબાયની ડુંગરમાળામાં તેનો ભેટો દીપડા સાથે થતાં તે પણ કેમેરામાં કેદ થયો હતો. કચ્છ ઉપરાંત તેણે ગીર અને પોલોના જંગલમાં પણ ફોટોગ્રાફી કરી છે. તેને ભવિષ્યમાં ચિત્તાનાં બચ્ચાંનો માતા સાથે ફોટો પાડવાની ઇચ્છા છે. કુદરતપ્રેમી આ યુવતીનો બીજો શોખ લોન ટેનિસનો છે. વનખાતાની ઓલ ઇન્ડિયા સ્પોટ્ર્સ મીટમાં તેણે સિંગલ્સમાં ગોલ્ડ મેડલ જીત્યું હતું. તો ખેલમહાકુંભમાં જિલ્લા કક્ષાએ વુમન્સ ઓપનમાં પ્રથમ આવી હતી. જોકે તેનો પ્રથમ પ્રેમ તો વાઈલ્ડ લાઈફ ફોટોગ્રાફી જ છે.